Фадэри бжьыныхури сэбэп хъуркъым
— БжьыныхукIэ коронавирусым упэщIэтыфыну?
— Микроб зэмылIэужьыгъуэ куэд зыукI къэкIыгъэщ бжьыныхур. Апхуэдэу щытми, мы коронавирусым ар пэлъэщу зэкIэ къахутакъым. Аращи, COVID-2019-м уребэнын мурадкIэ ар пшхыным мыхьэнэ иIэкъым, жаIэ щIэныгъэлIхэм.
— ФадэкIэ-щэ?
— Аркъэри, спиртри, нэгъуэщI фадэхэкIхэри мы инфекцэ лIэужьыгъуэр зыпкърумыгъэхьэн щхьэкIэ зэпхьэлIэным сэбэпынагъ пылъкъым. Уеблэмэ, зэран хъункIэ шынагъуэу жаIэ дохутырхэм, сыту жыпIэмэ, фадэ ефэм и Iэпкълъэпкъым ар йогуауэ. Пыхусыху хъуар, щIыIэ зыхыхьар абыхэм ефэмэ, и гур къигъэувыIэнкIи зыхуэIуа щыIэкъым.
— Сыт хуэдэ хущхъуэхэр щIэлъыпхъэ иджыпсту дэтхэнэ унагъуэми?
— ЦIыху куэдым махуэ къэс зрахьэлIэ хущхъуэ хэхахэр яIэщ, дохутырхэм хуатхауэ. Ахэр Iэмал имыIэу илъын хуейщ щхьэж и унагъуэм. КъимыдэкIэ, плъыржьэр къэхъумэ, псчэIэпкълъэпкъ узыфэр къахуэкIуэмэ, зэфэн хуейхэри зыщагъэгъупщэ хъунукъым. Парацетамол, пэ кIуэцIыр къызэрыратхьэщIыкI, тэмакъым ирагъэжыхь зэхэщIахэм хуэдэхэр — щхьэж зэсар, езэгъыр къэлъытауэ — къащэхупхъэщ.
